Imezwura i yebdan anadi ɣef tmaziɣt neɣ taqbaylit d iṛumyen imi bɣan ad fehmen amek tetteddu tmetti, jemɛen-d ayen yellan di timawit am yisefra d tmucuha…atg. Deg wayen yaɛnan amawal n tmaziɣt, amezwaru i iqedcen deg-s d J.M.Dallet, yessewjed-d yiwen n umawal s wayen akk i d-ijmeɛ d awalen i seqdacen deg temnaḍt n At Mangellat deg Ɛin el Ḥemmam, yeffeɣ-d umbaɛed deg useggas n 1982. Deg useggas 1974, Mulud Maɛmeri yessufeɣ-d Amawal n tmaziɣt tatrart i yerzan aṭas n taɣulin am tsertit, tadamsa, tadbelt, izerfan… Aṭas n yimnadiyen i ixedmen ɣef umawal n tmaziɣt akken ad yennarni ɣef waya-agi i yewweḍ ɣer wayen yewweḍ assa-agi. Ula d ungalen, yal aseggas acḥal i d-yetteffɣen s tutlayt tamaziɣt. Iswi-nneɣ nekkeni d anadi iwakken ad neɛreḍ ad nejmeɛ amawal n tujya n teqbaylit, imi ur ggiten ara imnadiyen i inudan ɣef usentel-agi, acku d asentel yesɛan azal ameqqran, imi d ayen yeɛnan tusna. Ihi ilaq fell-aɣ ad nqelleb ad nesnerni amawal n tujjya n teqbaylit i wakken ad nɛiwen imejjayen-nneɣ iqbayliyen ad meslayen s tutlayt-nsen mebla ma mugren-d uguren mi ttmeslayen i yimuḍan-nsen, i wakken amuḍin daɣen ad yefhem d acu i as-id-yettmeslay umejjay ayarna ad yefhem lehlak-is d acu-t mebla uguren. Amawal n tujjya s teqbaylit yella ɣas akken ur t-sexdamen ara yimejjayen lamaɛna yella yeṭṭuqet, imi ad at-naf labaɛda ɣer yimɣaren-nneɣ.